Izvor: Reuters/Remo Casilli

Središnju Italiju u nedjelju je pogodio najsnažniji potres u zadnjih 36 godina, natjeravši prestrašene stanovnike u bijeg treći put zaredom u devet tjedana i srušivši poznatu šesto godina staru crkvu.

Fabrizio Curcio, šef Talijanske civilne zaštite, rekao je da je ozlijeđeno desetak ljudi te da izgleda da nema žrtava. "Provjeravamo, nekoliko ljudi je ozlijeđeno, ali za sada nemamo informacija o žrtvama", rekao je.

Potres se dogodio u 7,40 sati ujutro u blizini planinskog gradića Norcije, a jako se osjetio u Rimu i čak u Veneciji, 300 kilometara dalje.

Magnituda potresa bila je 6,6 stupnjeva po američkim geolozima, dok su talijanski izmjerili na 6,5.

To je najsnažniji potres u zemlji od potresa magnitude 6,9 stupnjeva koji je pogodio jug Italije 1980., odnijevši 3000 ljudskih života.

Potres je u Norciji sravnio sa zemljom baziliku sv. Benedikta iz 14. stoljeća, sagrađenu na mjestu gdje se navodno rodio taj katolički svetac. O crkvi brine međunarodna zajednica benediktinaca smještenih u mjesnom samostanu i svake godine privuče 50.000 hodočasnika.

"Bilo je kao da je eksplodirala bomba", rekao je zamjenik gradonačelnika Pierluigi Altavilla za Rai News 24. "Počinjemo očajavati. Događa se previše potresa, više to ne možemo podnijeti."

Vidljivo uznemireni, neki redovnici i mještani kleknuli su kod ruševina i počeli moliti.

Giuseppe Pezzanesi, gradonačelnik Tolentina u susjednoj regiji Marche, rekao je da je gradić "doživio svoj najmračniji dan". "Šteta je nepopravljiva. Tisuće ljudi su na ulicama, prestravljeni, uplakani. Nadajmo se da je to kraj, ljudi su psihološki na koljenima."

Epicentar potresa nalazio se jako plitko, na dubini od jednog kilometra, šest kilometara sjeverno od Norcije, po Američkoj geološkoj službi, koja je magnitudu potresa procijenila na 6,6 stupnjeva. Talijanski Nacionalni zavod za geofiziku i vulkanologiju (INGV) izmjerio je magnitudu od 6,5 stupnjeva, dodajući da se sat vremena prije potresa dogodio nešto slabiji poters magnitude 6,1 stupnjeva.

Potres se dogodio četiri dana nakon potresa magnitude 5,5 i 6,1 stupnjeva u istom tom području i devet tjedana nakon što je u potresu 24. kolovoza u Amatriceu stradalo gotovo 300 ljudi.

Kao i u slučaju potresa u srijedu, posljedice su bile blaže jer su ljudi bili evakuirani iz nesigurnih zgrada.

"Sve se srušilo. Mogu vidjeti stupove dima, katastrofa, ovo je katastrofa", rekao je Marco Rinaldi, gradonačelnik Ussite, jednog od planinskih sela najteže pogođenih u zadnjem potresu. "Spavao sam u automobilu, vidio sam da dolazi pakao", rekao je.

Potres je bio toliko snažan da je aktivirao automobilske alarme u 120 kilometara udaljenom Rimu, dok je gradska podzemna željeznica zatvorena radi strukturnih sigurnosnih provjera.

Italija je seizmički jako aktivno područje, posebno duž središnjeg planinskog lanca, jer se jednim dijelom nalazi na euroazijskoj a drugim na afričkoj tektonskoj ploči.

Osim katastrofe u Amatriceu u kolovozu, više od 300 ljudi stradalo je u potresu u L'Aquili 2009. godine.

Potres 1980. kod Napulja usmrtio je 3000 ljudi, dok je najmanje 95.000 ljudi poginulo u katastrofalnom potresu magnitude 7,1 stupnjeva u Mesinskom tjesnacu 1908. godine.

Izvor: EMSC

Basilica of St Benedict in Norcia before and after earthquake Sunday... #terremoto#ItalyEarthquakepic.twitter.com/RSPQCz8UwY — Thomas D. Williams (@tdwilliamsrome) October 30, 2016

STONG aftershock in Rome just now! This is my apt a few moments ago:#terremoto#earthquakepic.twitter.com/DPi9GnvIOX — Mary Shovlain (@maryshovlain) October 30, 2016

Podsjetimo, niz jakih potresa pogodio je u srijedu središnju Italiju izazvavši strah kod ljudi još uvijek uzdrmanih smrtonosnim potresom u kolovozu. Potresi su se osjetili sve do Zagreba.

"S obzirom na magnitude potresa, ishod bez žrtava je... čudo", rekao je ministar unutarnjih poslova Angelino Alfano, odajući da izvješća o ozlijeđenima i materijalnoj šteti još pristižu.